20-årige Thomas Jørgensen fra Vejgaard har droppet en tryg ungdomstilværelse i Danmark for at blive en af verdens bedste speedwaykørere.[size=3][/size]

For to år siden flyttede den unge nordjyde som bare 18-årig langt væk fra venner og familie til Sheffield i England. - Det er jo ikke meget, jeg er hjemme, og det har selvfølgelig konsekvenser på det sociale plan, men speedway er mit liv, og det koster selvfølgelig på andre fronter, siger Thomas Jørgensen. Indtil videre har ofringerne givet gevinst rent sportsligt. To år i træk er han blevet kåret til årets kører i sin klub, Scunthorpe Scorpions, der kører i den næstbedste engelske række. - Jeg rejser meget i forbindelse med min sport, og tit har jeg da overvejet, om det var det hele værd, det med at man ikke har et fast hjem, men når man så får sådan et par kåringer, så er det prisen værd, fortæller han. Thomas Jørgensen har været på landsholdet, siden han var 12 år, men ambitionerne rækker videre end det. - Jeg vil gerne gå hele vejen og vinde et VM, lyder det fra den unge kører.